b"\n_START_ARTICLE_\nHarriet Beecher Stowe\n_START_SECTION_\nBakgrunn\n_START_PARAGRAPH_\nHun ble f\xc3\xb8dt i Litchfield men vokste hovedsakelig opp i Hartford i samme delstat, der hennes far Lyman Beecher (1775-1863) var kalvinistisk prest og en av de ledende i bevegelsen for avskaffelsen av negerslaveriet. Broren Henry Ward Beecher ble en fremst\xc3\xa5ende predikant.\n_START_SECTION_\nL\xc3\xa6rer, journalist, abolisjonist\n_START_PARAGRAPH_\nHun giftet seg i 1836 med Calvin Ellis Stowe og fikk syv barn. Hun arbeidet i flere \xc3\xa5r som l\xc3\xa6rer i en skole som en av hennes s\xc3\xb8stre hadde opprettet, f\xc3\xb8r hun som skj\xc3\xb8nnlitter\xc3\xa6r medarbeider i en lokalavis fikk sitt gjennombrudd i 1852 med romanen Uncle Tom's Cabin or, Life Among the Lowly (Onkel Toms hytte), opprinnelig publisert som f\xc3\xb8ljetong i en abolisjonistisk avis.\n_START_SECTION_\nForfatter\n_START_PARAGRAPH_\nStowe skrev romanen Onkel Toms hytte som et svar p\xc3\xa5 Fugitive Slave Act, som var blitt vedtatt i 1850 og som straffet dem som hjalp r\xc3\xb8mte slaver og reduserte rettighetene b\xc3\xa5de for r\xc3\xb8mte og frigitte svarte. Boken ble hovedsakelig skrevet i Brunswick der hennes mann, Calvin Stowe, underviste ved sitt alma mater, Bowdoin College._NEWLINE_Stowe fikk inspirasjon til \xc3\xa5 skrive romanen fra Josiah Hensons selvbiografi. Josiah Henson var en svart mann som levde og arbeidet p\xc3\xa5 en 14,8\xc2\xa0km\xc2\xb2 stor tobakkplantasje i North Bethesda, Maryland, eid av Isaac Riley. Henson r\xc3\xb8mte fra slaveriet i 1830 ved \xc3\xa5 flykte til \xc3\x98vre Canada (n\xc3\xa5 Ontario) og ble v\xc3\xa6rende der for \xc3\xa5 hjelpe andre r\xc3\xb8mte slaver med \xc3\xa5 komme seg dit og bli selvfors\xc3\xb8rgende. Der skrev han ogs\xc3\xa5 sine memoarer. _NEWLINE_Stowe sa senere at Hensons memoarer inspirerte henne til Onkel Toms hytte. Da Stowes bok fikk oppmerksomhet, ga Henson p\xc3\xa5 nytt ut sin bok med tittelen The Memoirs of Uncle Tom og reiste mye rundt i Europa og Amerika. Stowes roman \xc2\xabl\xc3\xa5nte ut\xc2\xbb navnet til Hensons hus \xe2\x80\x93 Onkel Toms hytte, en historisk plass n\xc3\xa6r Dresden i Ontario \xe2\x80\x93 som siden 1940 har v\xc3\xa6rt museum. Den faktiske hytten som Henson bodde i som slave finnes fremdeles i Montgomery County i Maryland._NEWLINE_Ogs\xc3\xa5 i 1852 utkom A key to Uncle Tom's Cabin (N\xc3\xb8kkelen til Onkel Toms hytte, 1853), der hun, etter at det var stilt sp\xc3\xb8rsm\xc3\xa5l om romanen, ville dokumentere at den bygde p\xc3\xa5 virkelige begivenheter. Den ble fulgt i 1856 av Dred, a tale of the dismal swamp. _NEWLINE_Under den amerikanske borgerkrig traff hun president Abraham Lincoln. Da skal han ha sagt: \xc2\xabSo this is the little woman who wrote the book that started this great war?\xc2\xbb. _NEWLINE_I 1870 utkom Lady Byron vindicated: a history of the Byron controversy from its beginning in 1816 to the present time der Beecher Stowe beskylte Lord Byron for incest._NEWLINE_Hun var en tidlig vegetarianer og en av pion\xc3\xa6rene i American Vegetarian Society. Hun var inspirert av den svenske litteratur og den danske kultur."